De tre troubadurer kom til at tale om alle de musikere de har spillet sammen med, og en af de navne der dukkede op i deres fælles diskografi var trommeslageren Michael Friis. - Friis kan samtlige Niels', Olsen's og mine sange udenad. - Og dét er mere end vi kan. Michael spiller ikke trommer til en sang, uden at kende den ned til mindste detalje. Imponerende..., siger Johnny Madsen. Men som snakken skred frem kom de tre til at tænke på Michael Friis og hans hustru, som gennem tiden har været meget igennem. Helbredet er ikke længere til mange og lange turneer, og derfor har de tre musikere arrangeret en støttekoncert for deres fælles ven. - Michael er en hædersmand. Et af de mest begavede og morsomme mennesker, jeg har mødt. Desværre har svigtende helbred tvunget Michael til at drosle ned, så nu gir' vi en hånd... Overskuddet fra koncerten, der er udsolgt, går derfor ubeskåret til Michael Friis.

Referat:
Allan Olsen, Johnny Madsen og Niels Hausgaard støtter en sygdomsramt musiker, kollega og ven med en koncert.